Haglike toestande by Oos-Kaapse hospitale wek groot kommerHaglike toestande by vier Oos-Kaapse hospitale wek groot kommer rakende die voorsiening van gehaltesorg. (Foto: Verskaf) Personeel en pasiënte van verskeie Oos-Kaapse hospitale moet daagliks haglike toestande verduur wat die verskaffing van gehaltegesondheidsorg in Suid-Afrika kelder. Die DA het Vrydag vier hospitale in dié provinsie besoek en ’n verslag aan die parlementêre komitee oor gesondheid oorhandig. Michele Clarke, die DA se woordvoerder oor gesondheid, sê die party se besoek aan die Dora Nginza- provinsiale hospitaal, Livingstone- tersiêre hospitaal, Uitenhage- provinsiale hospitaal en die Port Elizabeth- provinsiale hospitaal het die skokkende toestande onthul wat gesondheidswerkers elke dag in die gesig staar. “Een van die grootste probleme waarmee die provinsie te doen het, is die stortvloed van mediese regseise wat die begroting dreineer. Sodra rente en mediese regseise afgetrek is, bly ’n skamele R4,6 miljard van die R24 miljard-begroting oor – dit is nie naastenby genoeg om gehaltegesondheidsorg in al die Oos-Kaapse hospitale en klinieke te verseker nie,” het Clarke Maandag gesê. Haglike toestande by vier Oos-Kaapse hospitale wek groot kommer rakende die voorsiening van gehaltesorg. (Foto: Verskaf) Een van die groot probleme wat die komitee by Dora Nginza ondervind het, was personeeltekorte. “Ondanks die Clinton Health Access Initiative (CHAI) se ruim skenking om die neonatale en pediatriese fasiliteite op te gradeer, is skofte onderbeman. “Gehalte van sorg in die openbare gesondheidsektor sal nie verbeter voordat die duisende vakante verpleegposte gevul is nie.” Clarke sê die toestande by die Livingstone-hospitaal was van die ergste wat hulle nog ooit teëgekom het. “Die stank van mediese afval wat ons met die intrapslag getref het, vuil linne in die gange, onveilige infrastruktuur, stukkende toerusting, ’n gebrek aan voorrade en personeeltekorte was ’n herhalende tema regdeur ons besoek. Die toestande wat die pasiënte moet verduur, is onmenslik. “Die chirurgiese agterstande neem steeds toe, en aangesien al die hospitaal se topbestuur net tydelik is, lyk dit nie of ’n omkeerstrategie naby is nie.” Haglike toestande by vier Oos-Kaapse hospitale wek groot kommer rakende die voorsiening van gehaltesorg. (Foto: Verskaf) Uitenhage-hospitaal het volgens Clarke op dieselfde trant voortgegaan – personeeltekorte (met geen aanduiding van wanneer, indien ooit, poste gevul sal word nie), ’n gebrek aan toerusting en voorrade, asook ruimtebeperkings. “Ons is meegedeel dat die hospitaal sedert 2018 nie persoonlike beskermende toerusting (PPE) ontvang het nie. Is dit dan verbasend dat nie-kliniese personeel gereeld in hierdie haglike toestande staak?” Terwyl die Port Elizabeth-hospitaal met hope kundigheid en spesialiste sit, word sommige van hulle deur oorweldigende uitdagings in die gesig gestaar. Die moderne Cath-laboratorium en neurologie-eenhede staan onder meer in skrille kontras met die res van die hospitaal, wat in ’n haglike toestand is. Clarke sê ondanks hierdie uitdagings is dokters en verpleegpersoneel toegewyd. “Ons loof hulle vir hul ywer en omgee wat hul pasiënte betref.”